《喜迁莺 重九小饮丞相祠堂》
清代·张慎仪

重阳无雨。向别径侦秋，灵祠载酒。满地紫苔，半庭黄叶，掩映夕曛如绣。

不似少游风景，对此那堪回首。低回久。叹惠陵古木，寒鸦依旧。

偕友。登高去，恅愺心情，问有人知否。落帽且嘲，采萸聊祓，已在酒阑时候。

思量一年一会，今日之游已彀。人散后。欲拈毫题壁，西风正骤。

作者简介：1846-1921，字淑威，号薆园，一号芋圃，成都人。著有《续方言新校补》、《方言别录》、《蜀方言》等，有《今悔庵词》。